A Törvényszék (negyedik tanács) 2013. szeptember 6‑i ítélete –
Bateni kontra Tanács
(T‑42/12. és T‑181/12. sz. ügyek)
„Közös kül‑ és biztonságpolitika – Az Iránnal szemben az atomfegyverek elterjedésének megakadályozása érdekében hozott korlátozó intézkedések – A pénzeszközök befagyasztása – Nyilvánvaló értékelési hiba”
1.                     Megsemmisítés iránti kereset – Az eljáráshoz fűződő érdek – Fogalom – Kereset, amelyből a felperesnek előnye származhat – Érdek, amelynek a bírósági határozat meghozataláig fenn kell állnia – A megtámadott jogi aktust az eljárás során hatályon kívül helyező, és azt felváltó jogi aktus – A felperes eljáráshoz fűződő érdekének elvesztése – Okafogyottság (EUMSZ 263. cikk; 961/2010, 1245/11 és 267/2012 tanácsi rendelet) (vö. 28–32. pont)
2.                     Európai Unió – Közös kül‑ és biztonságpolitika – Iránnal szembeni korlátozó intézkedések – A terrorizmus elleni küzdelem és az atomfegyverek elterjedése elleni küzdelem keretében hozott korlátozó intézkedések – Bírósági felülvizsgálat – Terjedelem – A hatékonysággal kapcsolatos megfontolásokból egyfelől az atomfegyverek elterjedése elleni küzdelemre vonatkozó intézkedésekre, másfelől pedig a terrorizmus elleni küzdelemre vonatkozó intézkedésekre irányuló felülvizsgálat terjedelme közötti különbségtétel – Megengedhetetlenség (EUSZ 29. cikk; EUMSZ 215. cikk, (2) bekezdés) (vö. 38–40. cikk)
3.                     Európai Unió – Az intézmények jogi aktusai jogszerűségének bírósági felülvizsgálata – Iránnal szembeni korlátozó intézkedések – Az atomfegyverek elterjedése elleni küzdelem keretében hozott korlátozó intézkedések – A felülvizsgálat terjedelme – Az általános szabályokra korlátozódó felülvizsgálat – Konkrét jogalanyokra alkalmazandó aktusok tekintetében a tények értékelésére és a bizonyítékok ellenőrzésére kiterjedő felülvizsgálat (EUSZ 29. cikk; EUMSZ 215. cikk, (2) bekezdés; 2010/413/KKBP tanácsi határozat, 20 cikk, (1) bekezdés, b) pont; 267/2012 tanácsi rendelet, 23. cikk, (2) bekezdés) (vö. 42–46. pont)
4.                     Európai Unió – Az intézmények jogi aktusai jogszerűségének bírósági felülvizsgálata – Iránnal szembeni korlátozó intézkedések – Az atomfegyverek elterjedése elleni küzdelem keretében hozott korlátozó intézkedések – A felülvizsgálat terjedelme – Az intézmény tudomására a megtámadott határozat elfogadását követően hozott bizonyítékok kizárása (2010/413/KKBP tanácsi határozat, 20. cikk (1) bekezdés, b) pont; 267/2012 tanácsi rendelet, 23. cikk, (2) bekezdés) (vö. 51., 53. pont)
5.                     Európai uniós jog – Elvek – Védelemhez való jog – Iránnal szembeni korlátozó intézkedések – Az atomfegyverek elterjedésében közreműködő vagy azt támogató személyek, szervezetek és szervek pénzeszközeinek befagyasztása – Terhelő bizonyítékok közlésének kötelezettsége – Terjedelem (2010/413/KKBP tanácsi határozat, 20. cikk, (1) bekezdés, b) pont; 267/2012 tanácsi rendelet, 23. cikk, (2) bekezdés, a) pont) (vö. 54., 56., 57. pont)
6.                     Megsemmisítés iránti kereset – Megsemmisítést kimondó ítélet – Joghatások – A Bíróság általi korlátozás – Iránnal szembeni korlátozó intézkedések – Azonos korlátozó intézkedéseket tartalmazó két jogi aktus két különböző időpontban történő részleges megsemmisítése – A jogbiztonság súlyos megsértésének veszélye – E jogi aktusok közül az első joghatásainak a második jogi aktus megsemmisítésének hatálybalépéséig történő fenntartása (EUMSZ 264. cikk, második bekezdés; a Bíróság alapokmánya, 60. cikk, második bekezdés; 2010/413/KKBP tanácsi határozat; 267/2012 tanácsi rendelet) (vö. 86., 87. pont)
Tárgy
A T‑42/12. sz. ügyben az Iránnal szembeni korlátozó intézkedésekről szóló 2010/413/KKBP határozat módosításáról szóló, 2011. december 1‑jei 2011/783/KKBP tanácsi határozat (HL L 319., 71. o.) megsemmisítése iránti kérelem, amennyiben ez a határozat felvette a felperest az Iránnal szembeni korlátozó intézkedésekről és a 2007/140/KKBP közös álláspont hatályon kívül helyezéséről szóló, 2010. július 26‑i 2010/413/KKBP határozat (HL L 195., 39. o.). II. mellékletében szereplő listára, valamint az Iránnal szembeni korlátozó intézkedésekről szóló 961/2010/EU rendelet végrehajtásáról szóló, 2011. december 1‑jei 1245/2011/EU tanácsi végrehajtási rendelet (HL L 319., 11. o.) megsemmisítése iránti kérelem, amennyiben ez a rendelet a felvette a felperest az Iránnal szembeni korlátozó intézkedésekről és a 423/2007/EK rendelet hatályon kívül helyezéséről szóló, 2010. október 25‑i 961/2010/EU tanácsi rendelet (HL L 281., 1. o.) VIII. mellékletébe, továbbá a T‑181/12. sz. ügyben az Iránnal szembeni korlátozó intézkedésekről és a 961/2010/EU rendelet hatályon kívül helyezéséről szóló, 2012. március 23‑i 267/2012/EU tanácsi rendelet (HL L 88., 1. o.) IX. mellékletének megsemmisítése iránti kérelem, amennyiben a felperes neve továbbra is szerepel azon személyek, szervezetek és szervek listáján, akiknek, illetve amelyeknek a vagyonát befagyasztották.
Rendelkező rész
1)
A Törvényszék a T‑42/12. és a T‑181/12. sz. ügyeket az ítélethozatal céljából egyesítette.
2)
A T‑42/12. sz. ügyben az Iránnal szembeni korlátozó intézkedésekről szóló 961/2010/EU rendelet végrehajtásáról szóló, 2011. december 1‑jei 1245/2011/EU tanácsi végrehajtási rendelet megsemmisítése iránti kérelemnek a Naser Batenira vonatkozó részéről már nem szükséges határozni.
3)
A Törvényszék megsemmisíti az Iránnal szembeni korlátozó intézkedésekről szóló 2010/413/KKBP határozat módosításáról szóló, 2011. december 1‑jei 2011/783/KKBP tanácsi határozatot, amennyiben az N. Bateni nevét felvette az Iránnal szembeni korlátozó intézkedésekről és a 2007/140/KKBP közös álláspont hatályon kívül helyezéséről szóló, 2010. július 26‑i 2010/413/KKBP határozat II. mellékletébe.
4)
A Törvényszék megsemmisíti az Iránnal szembeni korlátozó intézkedésekről és a 961/2010/EU rendelet hatályon kívül helyezéséről szóló, 2012. március 23‑i 267/2012/EU tanácsi rendelet IX. mellékletét az N. Batenire vonatkozó részében.
5)
A Törvényszék a 2011/783 határozattal módosított 2010/413 határozat joghatásait N. Bateni tekintetében az Európai Unió Hivatalos Lapjában történő kihirdetését követő huszadik napon történő hatálybalépésétől kezdve a 267/2012 rendelet részleges megsemmisítésének hatálybalépéséig fenntartja.
6)
Az Európai Unió Tanácsa a saját költségein felül viseli az N. Bateni részéről felmerült költségeket.
7)
A Németországi Szövetségi Köztársaság maga viseli saját költségeit.